**Cântecul safirelor**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se tem cocorii de-orizonturi drepte,

Se tem copiii de un zmeu înalt,

Se tem părinţii. Cine să-i aştepte,

Cu mâna-ntinsă către celălalt?

Atât a fost! Un episod tâmpit

Din viaţa patrupedelor terestre,

Cu botul sângerat şi umezit,

Se scurg în ploaia verzilor ferestre.

Şi urci cu fiecare pe un deal,

Ca mai apoi să-ncerci să îl cobori

În mijlocul pământului real,

Unde nu suntem decât muritori.

Și târâi umbra netedă și albă

Ca pe un sac din care nu mai ai

Puterea să-ţi apropii până-n barbă

Femeile cu părul lor bălai.

Ești mâine, şi ești azi, şi eşti mereu,

De când te-ai întrebat, copilul meu,

Un lup fără un ochi în luna plină,

Un surd ce-ngână veșnic în surdină

Un fel de-apocaliptic Dumnezeu.

9 aprilie 2017 – 15 decembrie 2018, Constanţa